**Indokolás**

**Sorokpolány Község Önkormányzata Képviselő-testületének**

**…./2019. (XI. …..) önkormányzati rendelettervezete**

**a képviselők tiszteletdíjáról**

Sorokpolány Község Önkormányzatának Képviselő-testülete a települési képviselők tiszteletdíjának szabályait a képviselők tiszteletdíjáról szóló 2/2010. (II. 14.) önkormányzati rendeletében szabályozza. Mint Képviselő-társaim előtt is ismert, a Kormány a 40/2020. (III. 11.) Korm. rendeletében veszélyhelyzetet hirdetett ki. A veszélyhelyzettel összefüggésben a koronavírus járvány védekezési költségeinek növelése érdekében a Magyar Kormány 2020. április elején arról döntött, hogy az önkormányzatok által beszedett gépjárműadó 40%-át – ami ezidáig az önkormányzatokat illette meg – be kell fizetnie az önkormányzatoknak a központi költségvetés számára. 2020. április 17. napjáig gépjárműadó címén 2.500.000 Ft a központi költségvetésnek az Önkormányzat számlájáról átutalásra került. Sorkikápolna Község Önkormányzata 2020. költségvetésében is ez jelentős, nem várt bevételkiesést jelent. Az Önkormányzat pénzügyi stabilitásának megtartása érdekében a veszélyhelyzet ideje alatt szükségessé vált a képviselői tiszteletdíjak kifizetésének felülvizsgálata. Ennek megfelelően a képviselői tiszteletdíjakról szóló önkormányzati rendelet hatályon kívül helyezésre került 2020. április 30. napján. Akkor arról tájékoztattam a Tisztelt Képviselő-testületet, hogy a veszélyhelyzet elmúltát követően ismételt napirendre tűzheti a képviselői tiszteletdíjak megállapításáról szóló önkormányzati rendelet megalkotását. Erre 2020. évben már – tekintettel a 2020 szeptemberében hazánkat is elért koronavírus járvány 2. hullámára – nem került sor. Az önkormányzat 2021. évi költségvetésének tervezése során azonban látható, hogy az önkormányzat 2020. évi megszorításainak, illetve a megvalósult EFOP pályázat finanszírozásából befolyt bevételnek köszönhetően jelentős mértékű – előreláthatólag hozzávetőlegesen 86.900.000 Ft – maradvány keletkezett 2020. év végén, amely tartalmazza a pályázatokra elnyert támogatásokat is és amelyek előreláthatóan 2021. évben valósulnak meg. Erre tekintettel az önkormányzat 2021. évi költségvetésében – amennyiben a képviselők többsége által támogatásra kerül – lehetőség nyílik arra, hogy a 3 fő képviselő részére fejenként évi bruttó 156.000 Ft, összesen bruttó 468.000 Ft összegben tiszteletdíj kerüljön megállapításra. Az önkormányzat költségvetését terhelő képviselői tiszteletdíj mértéke a maradvány mértékéhez képest csekélynek mondható, mely összeg 2021. évben nem veszélyezteti az önkormányzat kötelezően ellátandó feladatait annak ellenére sem, hogy a Magyar Kormány döntése által a helyi iparűzési adó mértéke felére csökkent és ezáltal az önkormányzatok helyi iparűzési bevétele is megfeleződött. Az önkormányzat 2021. évi költségvetésébe a képviselői tiszteletdíj betervezésre került. A fentiek alapján javaslom a képviselői tiszteletdíj ismételt megállapítását és az előterjesztés mellékletét képező rendelettervezet elfogadását.

Sorokpolány, 2021. január 15.

|  |  |
| --- | --- |
| **Mező Gáborné**polgármester sk. | **Dr. Varga Krisztina**jegyző sk. |